Kes mõtleb metsisekanale ehk mida ta arvab polügoonist - Eesti - Tänane leht
25. august 2017, 23:55 5 min lugemist
FOTO: kriatjan
Kolmapäeva pärastlõunal rullus Võrumaa Nursi küla vanas koolimajas lahti draama, millesse oli kaasatud kanakull, metsisekuked ja -kanad ning merikotkas, aga ka miinipildujad, kuulipildujad ja automaadid. Asja ivani jõuti koosoleku lõpus.
Kohal on mitu keskkonnaameti töötajat, mõned inimesed kaitseministeeriumist ja Kuperjanovi pataljoni ülem kolonelleitnant Toomas Tõniste, aga ka Rõuge valla keskkonnaspetsialist Jaanus Tanilsoo ning mõned kohalikud elanikud. «Laigulist», nagu kohalikud Tõnistet lihtsuse huvides koosolekul kutsusid, huvitab see, et edaspidi saaks külast mõne kilomeetri kaugusele jääval Nursipalu polügoonil kõmmutada mitte üksnes automaatide ja kuulipildujate, vaid ka miinipildujatega. Parajasti käisidki polügoonil laskeharjutused ja automaaditärin kostis koolimaja ette kenasti ära.
Keskkonnaametnikud olid kohale tulnud selleks, et läbi viia Keretü looduskaitseala kaitse-eeskirja avalik arutelu. Mujal Eestis on inimesed tavaliselt olnud kaitsealade loomise vastu ja seda eriti juhtudel, kui piirangud puudutavad eramaad. Rõuge vallas on aga lood teisiti, sest jutt käib riigimaast ja inimesed ei olnud mitte üksnes kaitseala loomise algatajad, vaid nad ei ole rahul ka sellega, et see kaitseala nüüd nii väikseks kujuneb.